<classify> MFANYABIASHARA maarufu nchini, Mohammed Dewji Mo Dewji kwa mara ya kwanza amesimulia kwa kina alivyotekwa mwaka jana na kutishiwa maisha na watu wasiojulikana, akisema walikuwa wakitumia lugha ngeni isiyo ya Tanzania.Aidha, ameeleza kwamba ndani ya miaka miwili ijayo, anatarajia kuwekeza takribani dola za Marekani milioni 400 kwenye kilimo nchini, si kwa lengo la kutengeneza faida bali kuleta mabadiliko.Mo Dewji alikuwa akizungumza Shirika la Utangazaji la Uingereza BBC katika mahojiano maalumu, yaliyofanyika juzi kupitia vipindi viwili tofauti, vinavyorushwa na shirika hilo, ikiwa ni mwaka tangu alipotekwa jijini Dar es Salaam na kusema tukio hilo limemlazimu kufanya mabadiliko ya kuishi.Akisimulia sakata la kutekwa, mfanyabiashara huyo bilionea alisema saa 24 za kwanza, zilikuwa kama mwezi na alihihisi asingetoka salama, kwani aliona mwisho wake wa maisha umekaribia. Alisema imani ndiyo kitu kikubwa, kilichomsaidia kipindi chote cha kutekwa.Walinifunga macho, miguu na mikono kwa siku tisa. Tulikuwa hatuongei sana, alisema Dewji akihojiwa na Mtangazaji wa BBC Swahili, Salim Kikeke. Mo Dewji alitekwa alfajiri ya Oktoba 11, mwaka jana, alipokuwa akienda kwenye mazoezi baada ya kufika Hoteli ya Colloseum eneo la Oysterbay jijini Dar es Salaam.Aliachiwa baada ya siku tisa na baadhi ya watuhumiwa walikamatwa na kufikishwa mahakamani. Mfanyabiashara huyo kijana alisema watekaji hao aliobaini hawakuwa watu wa nchini, baada ya kufunga mlango wa gari, alipogeuka alikutana na watu wanne waliokuwa wameziba uso kwa maski nyeupe. Walipiga risasi juu mara mbili halafu wakamuelekezea bunduki.Kwa mujibu wake, awali alidhani ni jaribio la kutaka kuibiwa gari na alilazimika kufuata maagizo alipoambiwa alale sakafuni. Alisema ndani ya sekunde 60 dakika moja hao watu walimbeba na kumuweka ndani ya gari. Alisema kilichofuata katika safari aliyosema ilikuwa ngumu, watekaji walimvua nguo kwa kuhofia huenda alikuwa na kifaa cha kutambua anakokwenda. Walimfunga mikono na miguu na ndani ya dakika 20, walimfikisha katika nyumba.Niligundua kuwa lugha wanayotumia siyo lugha ya Tanzania ilikuwa ni ngeni, alisema.Asubuhi walikuwa wakimfungua mikono na kuifunga kwa mbele na usiku ilikuwa mtihani, kwani walikuwa wakimfunga kwa nyuma jambo lililomfanya ashindwe kulala.Na wakikufunga nyuma maana yake huwezi kulala, lazima ulale kulia au kushoto, alieleza bilionea huyo mwenye kumiliki kampuni ndani na nje ya nchi.Alisema alikuwa akitoa ushirikiano kwa kila alichotakiwa kufanya huku akimuomba Mungu atoke salama. Akizungumzia alivyotolewa mikononi mwa watekaji siku ya tisa, alisema Walinisukuma pale Gymkhana na nikasikia gari limeondoka.Kwa siku zote alipewa kipande cha khanga alichotumia kujifunika mpaka siku alipoachiwa, ndiyo alitumia kujifunika. Anasema hafuatilii uchunguzi unaofanyika nchini kuhusu sakata hilo, zaidi ya kusoma kwenye vyombo vya habari. Alisema anachofahamu kufikia sasa ni kwamba wapo watu kutoka Msumbiji, Afrika Kusini na mwingine Mtanzania waliowekwa ndani.Alisisitiza, Mimi ni mtu nasamehe watu, siweki vitu ndani ya moyo wangu. Niliwaambia waniue Wakati huo huo akizungumza na mwandishi Audrey Brown wa kipindi cha BBC Focus on Africa, Mo alisema siku ya sita baada ya kutekwa, aliwaambia watekaji wampige risasi baada ya kumtishia kuwa watamuua.Nilifunikwa macho na kuna wakati walinitishia wakininyooshea bunduki kichwani na baada ya siku tano, sita hivi nilihisi nimepoteza uwezo wa kuona, alisema Mo.Alisema alikuwa akisikia kana kwamba anatafutwa na watu. Alisikia sauti za helikopta na akadhani huenda inamsaka yeye. Alisema awali ilionekana kana kwamba watekaji walitaka fedha, lakini mwishowe walimuachia bila fedha.Anashukuru watu waliokuwa wakimuombea. Mpaka sasa sifahamu kwa nini nilifanyiwa hivi, alisema na kuongeza kwamba anaamini watekaji walimwachia kutokana na shinikizo lililotokana na vyombo vya habari na ufuatiliaji wa kisiasa.Alisema amefanya mabadiliko katika maisha yake, ikiwamo kuweka taa zenye mwanga mkali kwenye nyumba yake na kuacha kufanya mazoezi peke yake katika ufukwe. Kilimo Katika mazungumzo hayo na BBC, Mo alisema ndani ya miezi 24 ijayo, anatarajia kuwekeza takribani dola za Marekani milioni 400 kwenye kilimo nchini, si kwa lengo la kutengeneza faida bali kuleta mabadiliko.Akizungumzia ukuaji wa uchumi na biashara nchini, alisema kutokana na mtazamo na dira ya nchi, hali ni ya kutia moyo. Alishauri serikali kuweka sera zitakazosaidia wafanyabishara, kuongeza uzalishaji na kusaidia kudhibiti mali za nchi. Akieleza siri ya ufanisi wake, Mo alisema ni kujituma na akasisitiza vijana kuwa na nidhamu ya kazi. Nyingine ni kusoma zaidi ambapo amewataka Watanzania kujenga utamaduni wa kujisomea.Watanzania hatupendi sana kusoma, ni heri kusoma umbea kuliko content itayotuongezea elimu, alieleza.Ushauri mwingine ni kujikita katika biashara ndogo hususani kwa vijana kujiongezea akiba itakayosaidia kupata mikopo ya kujiendeleza. Mo aliyezaliwa Agosti 8, 1975 katika eneo la Ipembe mkoani Singida, anatajwa na jarida maarufu la masuala ya fedha duniani la Forbes kwamba ana utajiri wa dola bilioni 1.5.Ni bilionea namba moja Afrika Mashariki na pia miongoni mwa matajiri wenye umri mdogo zaidi Afrika. Mfanyabiashara huyo ni mpenzi wa michezo na mwekezaji katika Klabu ya Soka ya Simba.  <topic>: kitaifa 